CELEX: C2004/217/27
Language: da
Date: 2004-08-28 00:00:00
Title: Sag C-260/04: Sag anlagt den 17. juni 2004 af Kommissionen mod Den Italienske Republik

28.8.2004   
            
            
               DA
            
            
               Den Europæiske Unions Tidende
            
            
               C 217/14
            
         Sag anlagt den 17. juni 2004 af Kommissionen mod Den Italienske Republik
   (Sag C-260/04)
   (2004/C 217/27)
   Ved De Europæiske Fællesskabers Domstol er der den 17. juni 2004 anlagt sag mod Den Italienske Republik af Kommissionen ved K. Wiedner, C. Cattabriga og L. Visaggio, som befuldmægtigede.
   Kommissionen har nedlagt følgende påstande:
   
               —
            
            
               Det fastslås, at Den Italienske Republik har tilsidesat det generelle princip om gennemsigtighed og forpligtelsen til offentliggørelse, som følger af EF-traktatens bestemmelser om etableringsfrihed i artikel 43 ff. EF og om fri udveksling af tjenesteydelser i artikel 49 ff. EF, idet Finansministeren har fornyet 329 tilladelser til at drive hestevæddemål uden iværksættelse af et forudgående udbud.
            
         
               —
            
            
               Den Italienske Republik tilpligtes at betale sagens omkostninger.
            
         Søgsmålsgrunde og væsentligste argumenter:
   På trods af, at tilladelser til at samle og indgå hestevæddemål ikke falder ind under anvendelsesområdet for direktiv 92/50/EØF om samordning af fremgangsmåderne ved indgåelse af offentlige tjenesteydelsesaftaler (1) fremgår det imidlertid af dommen i sag C-324/98, Telaustria (2), at den nationale forvaltning, som udsteder sådanne tilladelser ikke desto mindre er forpligtet til at følge traktatens grundlæggende principper, og særligt princippet om forbud mod forskelsbehandling på baggrund af nationalitet, som følger af EF-traktatens bestemmelser om etableringsfrihed og om fri udveksling af tjenesteydelser (henholdsvis artikel 43 ff. og artikel 49 ff.).
   Såvel udstedelsen af tilladelser som disses forlængelse eller fornyelse er således underlagt de nævnte principper. Med hensyn til fællesskabsretten svarer forlængelsen eller fornyelsen af en tilladelse således til udstedelsen af en ny tilladelse, der som sådan skal være i overensstemmelse med fællesskabsretten.
   Som Domstolen imidlertid har præciseret i dom af 18. november 1999, sag C-275/98, Unitron Scandinavia og 3-S (3), indebærer princippet om forbud mod forskalsbehandling på baggrund af nationalitet »navnlig en gennemsigtighedsforpligtelse, således at den ordregivende myndighed kan fastslå, at princippet overholdes«.
   Denne gennemsigtighedsforpligtelse pålægger den ordregivende myndighed at garantere enhver potentiel tilbudsgiver en passende grad af offentliggørelse af iværksættelse af udbud af offentlig tjenesteydelsesvirksomhed, samt kontrol med procedurens upartiskhed.
   Kommissionen er af den opfattelse, at det er klart, at det nævnte princip om gennemsigtighed er tilsidesat af de italienske myndigheder i forbindelse med fornyelsen af 329 tilladelser til samling og indgåelse af hestevæddemål indtil 1. januar 2006 til de virksomheder, der allerede var i besiddelse heraf, uden en udbudsprocedure.
   
      (1)  EFT L 209 af 24.7.92, s. 1.
   
      (2)  Sml. I, s. 10745.
   
      (3)  Sml. I, s. 8291, præmis 31.